กระทรวงพาณิชย์ ย้ำ ผู้ประกอบการ “เครื่องดื่ม" "ขนมขบเคี้ยว” ตรึงราคาสินค้า ช่วยลดค่าครองชีพให้ประชาชน
ร้อยตรีจักรา ยอดมณี รองอธิบดีกรมการค้าภายใน กระทรวงพาณิชย์ เปิดเผยว่า กระทรวงพาณิชย์ ได้ประชุมหารือกับผู้ประกอบการ 2 กลุ่ม ได้แก่ กลุ่มเครื่องดื่มไม่มีแอลกอฮอล์ รวมทั้งบริษัทผู้ผลิตน้ำอัดลมรายใหญ่ กาแฟ นมถั่วเหลืองน้ำหวาน เช่น เขาช่อง เบอร์ดี้ เบลนดี้ เนสกาแฟ แลคตาซอย ไวตามิ้ลค์ โอวัลติน ไมโล เนสวีต้า และเฮลซ์บลูบอย และกลุ่มขนมขบเคี้ยว เช่น ยูโร่ เอลเซ่ ปีโป้ โอโจ้ ปักกิ่ง กัสเซ็น และนิสชินคาชิ เพื่อติดตามสถานการณ์ทางการค้า และผู้ประกอบการ กระตุ้นให้เกิดการจับจ่ายใช้สอยและการบริโภคให้มากขึ้น มุ่งผลักดัน GDP ของประเทศให้เติบโต โดยเฉพาะในช่วงหลังโควิด-19 โดยผู้ประกอบการทั้งสองกลุ่มนี้ ยืนยันว่า จะให้ความร่วมมือกับกระทรวงพาณิชย์ในการตรึงราคาสินค้า และจะจัดให้มีโปรโมชัน ลดราคาสินค้าผ่านทางช่องทางการจำหน่ายต่างๆ อย่างต่อเนื่อง ขณะเดียวกันกระทรวงพาณิชย์จะสนับสนุนในเรื่องช่องทางการจำหน่ายให้ประชาชนได้ซื้อสินค้าในราคาถูกด้วย เช่น การนำสินค้าไปจำหน่ายในร้านธงฟ้าในจังหวัดต่างๆ ทั่วประเทศ เป็นต้น